વ્યાજખોરોને નાથવા રાજકીય ઈચ્છાશક્તિ હોય તો રૃપાણી સરકાર તત્કાળ કોઈ સર્ગગ્રાહી નીતિ જાહેર કરે તે જરૃરી છે. ક્યાંક એવું તો નથી ને કે (નારાજ) રાજ્ય ગૃહમંત્રી પાસે મુખ્યમંત્રીનું કાંઈ ઉપજતું જ નથી? તેવી આશંકા નાબૂદ કરવા રાજ્યસરકારે ગૃહવિભાગ હેઠળ વ્યાજખોરોને કાનૂનનો ડર લાગે તેવી ચોક્કસ પોલિસી બનાવવી જોઈએ, અથવા વ્યાજખોરીને ઉત્તેજન આપતા પરિબળો અને વ્યાજખોરોનો ભોગ બનતા લોકોની મજબૂરીઓનો અભ્યાસ કરીને તેના નિવારણ તથા જનજાગૃતિ માટે સામાજિક ન્યાય અને અધિકારિતા વિભાગ સહિત અન્ય વિભાગોને સાંકળીને આ તમામ પ્રકારની બાબતો માટે સર્વગ્રાહી પોલિસી બનાવવી જોઈએ. આ ઉપરાંત તમામ શહેરોમાં રખડતા ઢોરનો ત્રાસ છે, અને આ રખડતા ઢોરના માલિકો સામે પગલાં લેવા એ તો અદાલતો પણ આદેશો આપવા લાગી છે, તેમ છતાં રાજ્ય સરકાર એ દિશામાં કાંઈ જ કરતી નથી અને માત્ર વાતોના વડાં થાય છે. શું વ્યાજખોરો અને રખડુ ઢોરના માલિકો ભાજપના સમર્થકો છે? શું વોટબેંકની ચિંતાથી નેતાઓ મૌન છે? શું વ્યાજખોરોના ત્રાસથી થતા મૃત્યુ અંગે પણ સરકાર સંવેદનહીન છે? તેવા પ્રશ્નો વ્યાપક બની રહ્યા છે.